гр.Смядово                                                                            тел.05351/20 33  
пл.”Княз Борис І” №2                                                        факс 05351/20 40 
E-mail: smiadovo@abv.bg                                   obshtina_smiadovo@abv.bg                      

Н    А   Р   Е   Д   Б   А
 
за съставянето, изпълнението и отчитането  на
общинския  бюджет  на Община  Смядово
 
РАЗДЕЛ  І  -  ОБЩИ  ПОЛОЖЕНИЯ
 
РАЗДЕЛ ІІ - СЪСТАВЯНЕ НА ПРОЕКТ НА ОБЩИНСКИ БЮДЖЕТ
 
РАЗДЕЛ ІІІ - ОБСЪЖДАНЕ И ПРИЕМАНЕ НА ПРОЕКТА НА ОБЩИНСКИ БЮДЖЕТ РАЗДЕЛ 
 
РАЗДЕЛ ІV - ИЗПЪЛНЕНИЕ НА ОБЩИНСКИ БЮДЖЕТ 
 
РАЗДЕЛ  V - ИЗВЪНБЮДЖЕТНИ  СРЕДСТВА НА  ОБЩИНАТА
 
РАЗДЕЛ   VІ - ОТЧИТАНЕ И  КОНТРОЛ  НА ОБЩИНСКИЯ  БЮДЖЕТ
 
РАЗДЕЛ  VІІ - ОБЩИНСКИ ДЪЛГ
 
РАЗДЕЛ  VІІІ - ФИНАНСОВА  ПОЛИТИКА  НА  ОБЩИНАТА
 
ПРЕХОДНИ И ЗАКЛЮЧИТЕЛНИ РАЗПОРЕДБИ

 
 
РАЗДЕЛ  І  -  ОБЩИ  ПОЛОЖЕНИЯ

        Чл.1(1) С тази наредба се определят условията и реда за съставянето, приемането, изпълнението и отчитането на общинския бюджет и извънбюджетните сметки, както и взаимоотношенията с централните ведомства, второстепенните разпоредители с бюджетни кредити, други общини, финансови институции и местната общност.
               (2) Наредбата регламентира управлението на бюджетните и извънбюджетни средства при спазване принципите на законосъобразност, целесъобразност, ефективност, ефикасност и публичност.
           Чл.2 (1) Общинският бюджет е:
        а/ самостоятелна финансова сметка за приходите и разходите на общината за една бюджетна година;
         б/ документ за политиката на общината;
         в/ ръководство за оперативната дейност;
         г/ средство за комуникация.
               (2) Общинският бюджет включва бюджета на първостепенния разпоредител с бюджетни кредити и бюджетните сметки на определените със заповед на кмета на общината второстепенни разпоредители.
                (3). С общинския бюджет се осигуряват парични средства за финансиране на местни и   дофинансиране на делегирани от държавата дейности в интерес на местната общност.
        Чл.3.(1) Приходната част на общинския бюджет включва собствените приходи, трансферите от централния бюджет и трансфери между разпоредителите и бюджетните кредити.
                (2) Общинският съвет определя в разходната част на общинския бюджет бюджетните кредити за финансиране на текущи и капиталови разходи в местните и делегираните от държавата дейности, както и разходите за лихви, такси и комисионни при обслужване на поет общински дълг.
                (3) Общинският бюджет е публичен и се контролира от определените със закон органи, както и от местната общност по реда, определен в тази наредба.
        Чл.4 (1) Бюджетният процес включва дейностите по съставянето, приемането, изпълнението и контрола на общинския бюджет.
                (2) Бюджетният процес се управлява от общинския съвет и кмета на общината .
        Чл.5 (1) В общинския бюджет може да се предвиди резерв за неотложни и непредвидени разходи, възникнали по време на текущата бюджетна година .
             (2) Размерът и вида за разходване на резерва се определя от общинския съвет при приемането на общинския бюджет.
              (3) Разходи по резерва могат да се извършват след разпределението им по съответните дейности и параграфи.
 
РАЗДЕЛ ІІ- СЪСТАВЯНЕ НА ПРОЕКТ НА ОБЩИНСКИ БЮДЖЕТ
 
        Чл.6 Подготовката за съставяне на проекта на бюджета на  общината за следващата финансова година включва:
        -преглед на дългосрочните цели по приетите от общинския бюджет стратегии, прогнози и общински план за развитие;
        -преглед на местните такси, цени на услуги, наеми и други актове на общинския съвет, свързани с общинските приходи;
        -проучване на потребностите на местната общност;
        -формулиране на годишните цели и задачи;
        -преглед и анализ на общинската инфраструктура;
        -анализ на общинската собственост  и целите за нейното развитие;
         Чл.7 Кметът на общината организира съставянето на проекта на общинския бюджет със съдействието на кметовете на кметства, кметски наместници и ръководители на бюджетни звена.
        Чл.8 (1) Кметът на общината дава указания до кметовете на кметства, кметски наместници, ръководителите на бюджетни звена, в които определя условията и сроковете за представяне на проектите.
        (2) Кметът на общината информира местната общност за годишните цели, задачи и приоритети на проекта на бюджета и за реда за представяне на мнения и предложения.
        Чл.9 (1) Кметът на общината представя в министерството на финансите прогноза за размера на собствените приходи и местните разходи, предложения за размера на целевата субсидия от централния бюджет за капиталови разходи за съответната бюджетна година, както и намеренията на общината за поемане на общински дълг по реда и в сроковете определени от министъра на финансите.
        (2) Кметът на общината внася за сведение в общинския съвет информация по ал.1.
        Чл.10 Проектът на бюджета включва:
- бюджет на делегираните от държавата дейности;
- бюджет на местните дейности;
- капиталов бюджет.
Чл.11 (1) Кметът на общината съставя проекта на  бюджет на делегираните от държавата дейности по чл.10 ал.1 от ЗДБРБ на основата на държавни стандарти, финансирани с държавни трансфери /ДДФЛ и обща допълваща субсидия/ за делегираните от държавата дейности и при спазване на бюджетната класификация.
        (2) Към средствата по ал.1 може да се включи преходния остатък от предходната година за делегираните от държавата дейности.
        (3) С решение Общинския бюджет може да до финансира всяка делегирана държавна дейност за допълнителна численост на персонала и текущи разходи за издръжка над стандартите за сметка на собствени приходи.
        (4)  бюджетът на делегираните от държавата дейности се приемат без дефицит.
        (5) Общинският съвет може да определи резерв за неотложни и непредвидени разходи в размер до 10% от одобрените средства със Закона за държавния бюджет на  РБългария за съответната година.
        (6) Средствата за дарения се отразяват текущо приходно и разходно със заповед на кмета според волята на дарителя.
        (7) С решения на Общинския съвет финансирането на дейностите в образованието и културата може да се организира като” делегиран бюджет”.
  Чл.12 (1) Съставянето на проекта на текущ бюджет на местните дейности се извършва след м. август на предходната година.
      (2) Текущите разходи за местните дейности се финансира от собствени приходи.
      (3) Собствените приходи включват местни данъци и местни не данъчни приходи.
      (4) Кметът на общината съставя проекта по ал.1 на основата на:
а/ прогнозата за местните данъчни приходи, съгласувана с Главна данъчна дирекция;
б/ прогноза за  приходите от такси и цени на услуги, операции с общинско имущество, глоби, лихви и др. не данъчни приходи.
     (5) Към средствата по ал. 2 може да се включи преходния остатък от предходната година.
     (6) Постъпленията от наказателни лихви и неустойки се планират само ако има достатъчно основание за тяхното постъпване – съдебни решения, изпълнителни листове, споразумения и др.
    (7) Текущите постъпления от дарения не се планират-всяка постъпила сума се отразява със заповед на кмета на общината по прихода и по видове разходи според волята на дарителя.
    (8) При балансиране на местните дейности може да се планира резерв, като размера се определя от ОбС при приемането на бюджета.
    (9) Текущият бюджет за местните дейности се приема без дефицит.
   (10) Общинският съвет при недостиг на средства по местните дейности определя приоритети и приема допълнителни мерки за увеличаване на приходите, както и за преструктуриране или намаляване на разходите.
Чл.13 В капиталовия бюджет се включват средства за основен ремонт на материалната база и инфраструктура, придобиване на ДМА и нематериални активи за делегираните от държавата дейности и за местните дейности .
Чл.14 (1) Капиталовите разходи за текущата година се планират в съответствие с:
1.Дългосрочната инвестиционна програма и конкретните неотложни потребности на бюджетните структури.
2.Предложенията на местната общност.
3.Прехвърлените задължения по общинския дълг в частта за капиталовите разходи.
4.Задължения за съфинансиране по национални, регионални и международни програми и проекти.
       (2) Източници на финансиране на капиталовите разходи за делегираните от държавата дейности и за местните дейности са:
1. Определените със закон или акт на Министерски съвет средства за капиталовите разходи за делегираните от държавата дейности и за    местните дейности .
2. Определените с решение на Общински съвет собствени общински приходи.
3. Средства от програми и проекти.
 Чл.15 (1) Окончателният общ проект на общинския бюджет по пълна бюджетна класификация за местните и делегирани дейности се съставя след обнародване на Закона за държавния бюджет на РБ за съответната година.
          (2) Общинския съвет определя конкретните условия за изпълнение и отчитане на общинския бюджет с решението за неговото приемане.
 
РАЗДЕЛ ІІІ- ОБСЪЖДАНЕ И ПРИЕМАНЕ НА ПРОЕКТА НА ОБЩИНСКИ БЮДЖЕТ 

Чл.16 (1) Кметът на общината предоставя проекта на общинския бюджет за публично обсъждане от местната общност.
         (2) Кметът на общината утвърждава график за публично обсъждане и го свежда до знанието на местната общност чрез местните средства за масово осведомяване и / или по друг начин, не по – късно от 7 дни преди началото на обсъждане.
         (3) Публичното обсъждане се провежда по населени места, кметства и бюджетни звена чрез срещи, пресконференции, кръгли маси, дискусионни форуми ,с участието на граждани, общински съветници, кметове на кметства, кметски наместници, ръководители на бюджетни звена, на граждански сдружения и на други юридически лица, които имат регистрация, осъществяват дейност или ползват услуги на територията на общината.
        (4) За постъпилите предложения от публичното обсъждане се съставя протокол, който се прилага като неразделна част от проекта на общинския бюджет при внасянето му от кмета на общината за разглеждане от общинския съвет.
Чл.17 (1) Проектът на общинския бюджет проект за решение се внася от кмета на общината и се разпределя от Председателя на Общинския съвет за становище от всички постоянни комисии. Водеща е икономическата комисия.
Чл.18 (1) Общинският съвет приема бюджета  в определения от закона срок и в съответствие с единната бюджетна класификация.
         (2) Решения на Общинския съвет за приемане на бюджета включва :
1.основания;
2.обем на приходната част;
3.обем на разходната част;
4.допълнителни приложения;
5.списък на инвестиционните разходи по функции;
6.правомощията на Кмета на Общината.
Чл.19 Кметът на общината представя приетия общински бюджет в областното поделение на сметната палата и в министерството на финансите в определения от закона срок, както и в Националното сдружение на общините на РБ за изготвяне на анализи и формирането на общи позиции за преговори с централната власт.
Чл.20 Когато не е приет ЗДБРБ за съответната година, разходите за делегираните от държавата дейности и разходите за местните дейности се извършват месечно до 1/12 част от отчета на бюджетните кредите за съответния период на предходната година.
Чл.21 Когато е приет Закона за държавния бюджет на РБ за съответната година, за времето до приемане на общинския бюджет, разходите за финансирането на делегираните от държавата дейности се извършват месечно в размер на утвърдения със Закона за държавния бюджет на РБ държавни трансфери за съответната година, а разходите за финансирането на местните дейности се извършва месечно в размер до 1/12 част от бюджета на бюджетните кредити за предходната година.
Чл.22 Когато Общинския съвет  не е приел бюджета на общината в определения от закона срок, разходите за финансиране на местните дейности до приемане на бюджета се извършват съобразно внесения проект, а разходите за финансиране на делегираните от държавата дейности при условията на предходния член.
Чл.23.След изтичане на законовия срок за приемане на общинския бюджет до неговото приемане се спира възнаграждението на председателя на ОбС и на общинските съветници.
 
РАЗДЕЛ ІV - ИЗПЪЛНЕНИЕ НА ОБЩИНСКИ БЮДЖЕТ 

Чл.24 (1) Изпълнението на общинския бюджет започва на 1 януари и приключва на 31 декември.
(2) Изпълнението на общински бюджет се организира от кмета на общината чрез кметовете на кметства и чрез ръководителите на бюджетни звена- второстепенни разпоредители, финансирани от и чрез общинския бюджет .
Чл.25 Кметът на общината разпределя одобрените от Общинския съвет бюджетни средства  с бюджетни кредити по тримесечие.
Чл.26 Кметът на общината утвърждава бюджетните сметки на второстепенните разпоредители с бюджетни кредити и определя техните права и задължения в срок до 20 дни след приемане на общински бюджет от общински съвет.
Чл.27 Разходите по общинския бюджет се извършват до размера на постъпилите приходи по банковата сметка за деня  и до размера на бюджетните кредити за отчетния период.
Чл.28 Не се допуска извършването и поемането на задължения, както и започване на програми и проекти от второстепенни разпоредители с бюджетни средства, които влошават баланса на общинския бюджет и не са включени в приетия бюджет на общината.
Чл.29 Кметът на общината ограничава или спира финансирането на бюджетни организации, звена и субсидирани дейности при доказано нарушение на бюджетната дисциплина до неговото отстраняване, като уведомява съответните органи.
Чл.30 Общинският съвет може в течение на бюджетната година за сметка на общинския бюджет да открива, закрива или преструктурира бюджетни звена, финансирани със собствени приходи, както и да предлага вземането на решения от компетентните държавни органи за делегираните от държавата дейности с цел – задоволяване на реалните потребности на местната общност.
Чл.31 (1) При текущо възникване на неотложни и доказани потребности през бюджетната година и при спазване на общия размер на бюджета, кметът на общината може да:
1. Изменя размера на бюджетните кредити за различните видове разходи в обема на общите разходи за една бюджетна дейност без средствата за заплати, осигурителни вноски и стипендии в частта за делегираните от държавата дейности.
2. Прехвърля бюджетни кредити за различните видове разходи в една дейност или от една дейност в друга в границите на една бюджетна група, без да изменя общия й размер в частта за местните дейности.
3. Се разпорежда с определения резервен бюджетен кредит.
(2) В изпълнение на правомощията си по горната алинея съгласно чл.27 ал.2 от ЗОБ кметът на общината издава заповеди.
(3) В годишния разчет за финансиране на капиталовите разходи да се предвидят за одобрение резервен брой обекти, които ще се финансират при евентуално преизпълнение бюджета на общината.
          Чл.32 При текущото  изпълнение на бюджета  кмета на  общината спазва  лимитите  за:
                 1.Представителни  разходи.
                 2.Разходите  за помощи за лечение  и за погребение, определени от общинския съвет.
        Чл.33 Кметът  на общината внася в срок до  31.07 в Общинския съвет  информация за текущото изпълнение  на  бюджета за първото  шестмесечие.
         Чл.34 (1 ) При  изменение в макроикономическите  условия, възникване на  неотложни  потребности  или други  непредвидими  обстоятелства, настъпили  през  бюджетната  година, общинския съвет  актуализира  бюджета.       
                       (2) Общинският бюджет се  изменя през текущата година  по реда, по който е  бил приет.
                       (3) Кметът  на общината при изпълнението на бюджета отразява със заповед  служебно промените в приходната и разходната част в следните случаи:
                     1. Съгласно писма  на МФ  за корекции по реда на ЗУДБ и ЗДБРБ  за съответната  година.
                     2. Целеви  трансфери от министерства и агенции.
                     3. Получени спонсорства и дарения с определена воля на дaрителя.
                     4.Преводи по сключени  договори по донорски програми и проекти.

РАЗДЕЛ  V - ИЗВЪНБЮДЖЕТНИ  СРЕДСТВА НА  ОБЩИНАТА
 
          Чл.35 Извънбюджетни средства  са  тези, които  се събират  и разходват  по силата на закон.
          Чл.36 Извънбюджетните  средства се събират и разходват чрез  извънбюджетни  сметки и фондове с приходна и разходна част, които се съставят в съответствие с единната бюджетна класификация и се приемат от общинския съвет заедно с общинския бюджет.
          Чл.37 В случаите, когато  общинския бюджет не е приет, извънбюджетните сметки  и фондове се приемат от общинския съвет в срок  до един месец  от началото на  бюджетната  година.
          Чл.38 Отчетът за изразходваните  извънбюджетни сметки и фондове  се приема заедно с отчета за касовото  изпълнение на общинския бюджет.
          Чл.39 Кметът  на общината  представя на областното поделение на Сметната  палата и  на Министерството  на финансите приетите план-сметки на извънбюджетните средства и фондове и отчетите за изпълнението им.  
 
РАЗДЕЛ   VІ - ОТЧИТАНЕ И  КОНТРОЛ  НА ОБЩИНСКИЯ  БЮДЖЕТ
 
           Чл.40 (1) Приключването  и отчитането  на  общинския бюджет се извършва  по реда  и в сроковете за приключване  и отчитане  на държавния бюджет.
                         (2) Задължения по влезли в сила решения  на съда, непредвидени  в бюджета за текущата  година, задължително се изплащат  със следващия  бюджет.
              Чл.41 (1) Второстепенните разпоредители  с  бюджетни  кредити съставят периодични /месечни, тримесечни/ и годишни отчети за касовото изпълнение на  бюджетните си сметки в съответствие с единната бюджетна класификация по форми, съдържание и срокове, определени  от Кмета на  общината.
                       (2) Кметът  на общината  съставя периодични /месечни, тримесечни/  и годишни отчети  за  изпълнение  на общинския бюджет  в съответствие  с единната  бюджетна класификация, въз основа на  отчетите  на второстепенните разпоредители с бюджетни  кредити и отчетите  за дейностите, финансирани  пряко  от общината.
              Чл.41А (1) Кметът на  общината  представя годишния  отчет  за изпълнението  и приключването  на общинския  бюджет  за публично  обсъждане  от  местната  общност.
                            (2) Публичното обсъждане на годишния отчет  се провежда  едновременно с  обсъждането на проекта  на бюджета.                            
               Чл.42 Водещата икономическа  комисия   и другите постоянни  комисии  разглеждат  годишния  отчет  за изпълнението на общинския бюджет при  условията  и по реда, определени в Правилника  за  организацията и  дейността на  общинския съвет, неговите  комисии и  взаимодействието му с  общинската  администрация.
               Чл.43.(1) Годишния отчет  за изпълнението на бюджета  се внася  от кмета на  общината  в общинския съвет  по  показателите, по които е бил приет, заедно с годишния  отчет за състоянието  на общинския дълг и  годишния отчет за извънбюджетните сметки  и фондове.                                
                       (2) Кметът  на общината  представя периодични и годишни  отчети  за  изпълнението на  бюджета, дълга  извънбюджетните сметки и  фондове, както и допълнителна информация по  форми, съдържание  и срокове, определени  от  Министерство  на финансите, съгласувани  със Сметната  палата.
                        (3) Кметът  на общината  представя  информацията  по ал.2  и  в Националното сдружение  на общините в  Република  България  за  изготвяне  на анализи  и  формиране  на  обща позиция  за преговори  с централната  власт.
             Чл.44 (1) Кметът  на общината  изгражда  и  прилага  система за финансово управление  и контрол  на  бюджетните  и извънбюджетните средства   на общината  при текущото  изпълнение  на бюджета.                            
                       (2) Вътрешният финансов контрол по ал.1се  осъществява  независимо  от финансовия  контрол,упражняван  от компетентните  държавни  органи.

РАЗДЕЛ  VІІ - ОБЩИНСКИ ДЪЛГ
 
                Чл.45 (1) Общинският  дълг  включва  всички финансови задължения, поети  от общината с решение  на  общинския съвет  от  името и за сметка  на общината.
                           (2) Поемането на дълг се извършва  чрез емисия  на общински  ценни  книжа  и  договори за  заем  с банки  и други финансови  институции.
                 Чл.46 (1) По решение  на  общинския съвет възникналия временен  недостиг  на средства  за финансиране  на местните дейности в процеса на  изпълнение на  общинския бюджет  се осигурява със  заеми от:
                      1. извънбюджетни  средства  и фондове  на общината;
                      2. банки  и други финансови  институции;
                      3. други  източници.
                           (2) заемите  по ал. 1  са краткосрочни, ползват се за  текущо  балансиране  на бюджета  и се възстановяват  до края  на бюджетната  година.
                 Чл.47 Дългосрочен общински  дълг може да се поеме с решение   на общинския съвет само  за финансиране  на  инвестиционни  програми  и проекти, които не могат  да се финансират  с бюджетни  приходи   и   за  ре финансиране  на не погасен  дълг.
                 Чл.48(1) Инвестиционните  програми  и проекти, за чието финансиране  се предвижда  поемане на  общински  дълг  се  одобряват  от  общинския съвет.
                           (2) Общинският съвет одобрява  исканията  за финансиране  на програми и проекти, които съдействат  за развитието на публичния сектор или  на социално-икономическото  състояние  на общината  и  са допуснати  за разглеждане  от комисия, определена със заповед  на кмета  на общината
                 Чл.49(1) Предложенията  за финансиране  по чл.48  се внасят  за  разглеждане  в комисията,придружени  от следните документи:
                        1.Описание  на  програмата или проекта наименование, цели, техникоикономическа  обосновка, степен  на готовност  на реализация, очаквани  срокове  за реализация, социално-икономически  анализ  на очакваните резултати, анализ  на въздействието  върху околната  среда.
                        2.Описание  на финансовите  параметри-източници  за финансиране, размер на  средствата, срокове  и начини  за  усвояване, лихвени условия, погасителна схема, размер на разходите  за  консултантски, административно-управленски  и други услуги, източници  на  погасяване, анализ  на финансовото  състояние  преди  и  прогноза  за  състоянието  след реализация  на  програмата  или  проекта, влияние на  финансирането  и  разходите  по обслужване  на дълга  върху  бюджета на общината.
                           3. Схема за  осъществяване на вътрешноведомствен  контрол по отношение  на  изпълненията   на  програмата  или  проекта.
                 (2) комисията изготвя списък  на постъпилите  предложения  по ал.1  и анализ  на степента, в която  са покрити следните критерии:
                    1. Значимост на  проекта за  развитието на публичния сектор и на социално икономическото  състояние  на  общината.
                    2. Минимални  административно-управленски  и  други разходи  при  реализацията 
                    3. степен  на готовност  за реализация  и за усвояване  на средствата
                    4. Възможност за формиране  на приходи  или  икономии  на разходи  при реализацията, които да бъдат  използувани като  потенциални  източници  за обслужване  или  за облекчаване  обслужването на дълга, като този критерий  не се  прилага  при  проекти  със социална насоченост.
                Чл.50 Класираните  от комисията  проекти   се внасят в общинския съвет от кмета  на общината.
               Чл.51 (1) Дължимите сума за  лихви,такси,комисионни и погашения  на главниците  по общинския дълг  са за сметка  на собствените  приходи
                          (2) Средствата  по преходната  алинея  се предвиждат  при съставяне  на проекта  на  общинския бюджет, без да се нарушава  нормалното  финансиране  на местните  дейности.
                          (3) Когато общинският дълг е поет за финансиране на инвестиционни  програми  и проекти в делегираните  от държавата дейности, дължимите  суми  за лихви  и погашения  на главниците могат да бъдат за сметка  и  на целевата субсидия за  капиталови  разходи, но в размер  до 50%  от нея.
               Чл.52 Годишният размер  на разходите  по обслужване на  дълга не  може  да  надвишава 25%  от размера на собствените приходи  на  общината  за съответната  година.
               Чл.53 Общинският дълг не може да се обезпечава   чрез  залог  или  ипотека  на имущество - публична  общинска  собственост 
               Чл.54(1) Общинският съвет  може  да  приеме  решение  за сключване на  договори  с други  общини  за  отпускане  и ползване  на  заеми  за капиталови  разходи  от взаимен  интерес.
                         (2) Източник  на средствата  по ал.1  не могат да бъдат  целевите субсидии  от централния  бюджет.
               Чл.55 Кметът на  общината  предоставя на финансовите  институции  финансова  и проектна  информация, имаща  отношение  към дълга и информира  местната  общност.

РАЗДЕЛ  VІІІ - ФИНАНСОВА  ПОЛИТИКА  НА  ОБЩИНАТА
 
              1. Същност и цели.
1.1	Финансовата  политика на  общината представлява система  от цели, принципи на управление  и правила  по отношение на съставянето, приемането, изпълнението и отчитането на общинският бюджет и извънбюджетните сметки, финансови взаимоотношения с централните ведомства, второстепенните разпоредители с бюджетните кредити, финансови институции и местната общност.
1.2	 Целите на общината се състоят  от заложеното в стратегическия план, мандатния план на  общинската  администрация и оперативните годишни цели.
                1.3. Основна  цел  на финансовата  политика  на общината  е подържане на  финансова основа, достатъчна за предоставяне  на такова равнище  на общинските услуги, което  отговаря  на потребностите  и  на възможностите  на  местната  общност.
                 1.4 Финансовата политика на общината  гарантира  способността  на общината  да:
                     - устоява на местни  и регионални неблагоприятни   икономически  въздействия;
                     - отговаря своевременно на  промени  в потребностите на местната  общност  по отношение  на предоставяните услуги;
- подържа  висок кредитен рейтинг и кредитна способност;
- подържа   стабилно  финансово  състояние;
                2. Политика  по текущия бюджет.
                2.1. Общината  финансира текущите си  разходи с текущи приходи  и с остатъци от минали  години.
                2.2. Текущите разходи  и приходи се  преразглеждат  и актуализират всяко  тримесечие.
                2.3. Общината не може  да  използва бюджетни  и счетоводни практики, допускащи балансирането на текущия бюджет  за  сметка  на бъдещи бюджети.
                2.4. Бюджетния излишък   в края  на годината  може  да се използува  за капиталови нужди само ако няма неразплатени текущи разходи.  
                2.5. Бюджетния излишък се състои от икономии  в разходите и от преизпълнение на приходите, спрямо тези, заложени  в бюджета. 
                2.6. Краткосрочен дълг може да се  ползва  единствено за финансиране на  временен паричен недостиг  в рамките  на  финансовата година.
                2.7. Общината ще подържа  активите си на такова  приемливо равнище, което позволява  защита  на извършените  инвестиции  и минимизиране на  бъдещи разходи за  поддръжка  или замяна.
                 3. Политика  на приходите.
                  3.1. Общината  подържа тригодишни  прогнози  за приходите си, които актуализира   ежегодно.
                  3.1.1 Прогнозите за  приходите  трябва да се консервативни, за да могат да устояват на външни  неблагоприятни  икономически въздействия.
                  3.2. Общината прилага  “анализ на  тенденциите”  като  основен метод  за прогнозиране  на данъчните приходи.
                 3.3. Общината създава условия  и организация  за упражнява не  на правомощията  по   администриране  на данъчните  приходи.
                  3.4. Общината  се стреми  да  възстановява изцяло  разходите, извършени  за предоставянето на услугата/текущи, капиталови и за обслужване на дълга/ с  постъпленията  от таксите  и  цените на услуги.
                  3.5. Текущите разходи  включват  и разходите  за възстановяване на дълготрайните  активи   /амортизация или резерв/
                  3.6. Общината  най-малко  веднъж годишно  извършва анализ на  разходите  и  на размера на таксите и цените на услуги, както и  дадените  облекчения.
                  3.7. Размерите  на таксите  и  цените на услуги  се актуализират   ежегодно, като се отразява като минимум  инфлационното влияние върху разходите.
                  3.8. Общината  подържа публичен регистър  на всичките  си активи, включително  на земна, подземна   и  надземна  инфраструктура, с описание  на тяхното състояние, полезен живот и необходими разходи  за поддръжка.
                   3.9. Общината не  прави прогноза  и не  включва  в бюджета приходите от глоби, наказателни лихви  и неустойки.
                   3.10. Неустойките и наказателните лихви се планират  само ако има достатъчни  основания  да се твърди, че тези  приходи  ще постъпят в  общината – съдебни решения, изпълнителни листове, споразумения и др. 
                   4. Политика  на разходите. 
                    4.1. Общината  подържа такова  равнище   на  разходите, което ще способства за предоставянето  на основни  публични услуги и осигуряването  на  обществения ред  и сигурност.
                   4.2 Общината  финансира текущите си разходи  единствено с  текущи  приходи.
                   5. Инвестиционна  политика  на общината.
                   5.1. Инвестиционна  политика на общината се осъществява  съгласно приета  от общинския съвет  годишна инвестиционна програма.
                      5.2. Инвестиционната политика  на общината  се  разработва  от общинския съвет   с оглед достигането  на  стратегическите  цели на общината  и  съдържа   описание  на всеки  капиталов проект, неговата стойност, начини  на финансиране.
                      5.3 Капиталов проект  е  общински  проект, който отговаря  на всяка    от следните  характеристики:
-   представлява ново строителство  или основен ремонт  на съществуващ актив с цел  възстановяването му,или заместване на съществуващ актив  или  обособена  негова  част, придобиване на земя  или сгради, необходими  за общински  цели;
-  се финансира изцяло  или  частично  с общински  финансови  източници, или  общината  е отговорна  за използуването му, независимо от източника за финансиране.
  5.4. Всеки  капиталов  проект трябва задължително  да съдържа оценка  на  допълнителните  текущи  разходи, необходими  за управление  на  въведения  в експлоатация  обект.
                       5.5. Общината ще използува  финансово  най-изгодните  методи  за финансиране  на  проектите  в инвестиционната програма.
                       5.6. Инвестиционната  програма  се актуализира  заедно  с приемането  или  актуализирането  на текущия  бюджет, с което се осигурява  балансирането им.  
                       6. Общината  провежда  консервативна   финансова  политика с оглед  осигуряване  на стабилно и добро  финансово състояние  в  краткосрочен  и  дългосрочен аспект.
                         6.1. Общината  ще ползва  дългови  инструменти само и единствено  за  финансиране  на обекти, включени  в инвестиционната  програма  и които не могат да  се финансират  изцяло с текущи бюджетни  приходи.
                        6.2. Общината не  може да поема  дългосрочен  дълг  за текущи разходи.
                        6.3. Годишните  разходи  на общината  за обслужване  на  дълга  не могат да надвишават  10%  от собствените  приходи.
                         6.4. Общината  ползва  всички  собствени  приходи  като източник  на  изплащане  на дълга.
                        6.5. В случаи, когато дългът се поема  за проекти, включени  в инвестиционната програма и които се ползват  за предоставяне на услуга, заплащана  от такси, то последните  служат като  източник  за финансиране  на дълга. В размера на таксата, определен  от общинския съвет  се включват  и  разходите  за  обслужване  на дълга.
                         6.6. В случаи когато с дълг  се  финансира  проект, който се ползува  от еднозначно  определен кръг потребители   срещу  заплащане на такса, то общинския съвет  включва  разходите  за  обслужване на  дълга в размера на таксата  само за тези  потребители.
                         6.7. Общината не  може  да учредява залог  или  ипотека като  обезпечение  на  дълг  на  трети  лица.
                         6.8. Общината поема  краткосрочен  дълг единствено  за финансиране  на временен  бюджетен  недостиг, като поетия дълг трябва да се възстанови  в рамките  на годината, в която е поет.
                        6.9. Общината финансира  временния бюджетен недостиг  приоритетно  с:
                             1. Извънбюджетни средства.
                             2. Безлихвени заеми  от държавния бюджет.
 
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Наредбата е приета с  Решение № 122 / Протокол № 13  от 22.12.2004 год. 
§ 2. Наредбата се приема на основание чл. 9а от Закона за общинските бюджети и влиза в сила след оповестяването й по приетия от общинския съвет начин.